יעקב הכט

יעקב הכט (נולד ב-11 בינואר 1958) הוא איש חינוך ישראלי, העוסק בחינוך דמוקרטי. ייסד את בית הספר הדמוקרטי בחדרה ואת כנס IDEC הכנס הבינלאומי לחינוך דמוקרטי בשנת 1993. מקים המכון לחינוך דמוקרטי, כיום עומד בראש ארגון ערי חינוך.

ביוגרפיה
הכט נולד בגבעת אולגה שבחדרה. כתלמיד בית ספר יסודי סבל מקושי בלימוד קריאה וכתיבה. בהיותו בן 16 עזב סופית את לימודיו בתיכון. בשנים 1978-1980 ריכז את שבט "בני היער" בחדרה למשך שנתיים.

לאחר שהשלים תעודת בגרות, למד לתואר ראשון בחינוך וגאוגרפיה באוניברסיטת בן-גוריון בנגב, ולתואר שני בפסיכולוגיה קלינית של הילד באוניברסיטת בר-אילן. הכט נשוי ואב לארבעה, מתגורר בחדרה.

בשנת 1987 הקים הכט את בית הספר הדמוקרטי בחדרה. הוא סייע בהקמת בתי ספר דמוקרטיים נוספים בישראל, בהם בנתניה ויבנה. אף שבתי ספר המושתתים על עקרונות דמוקרטיים פעלו במהלך מאה השנים האחרונות (בית היתומים של יאנוש קורצ'ק, סאמרהיל, ודגם סאדברי הם דוגמאות לכך) בשמות שונים (אלטרנטיבי, פתוח, בית ספר חופשי וכדומה), בית הספר הדמוקרטי בחדרה שהוקם על ידי יעקב הכט, היה הראשון שהשתמש בשם זה. 

בשנת 1993, הכט ארגן את הכנס הבינלאומי לחינוך דמוקרטי (IDEC) – כנס שנתי עבור אנשי חינוך, בתי ספר וארגונים המתקיים עד היום. בשנת 1996, הכט הקים את המכון לחינוך דמוקרטי (IDE), שעיקר פעילותו התמקדה ביצירת שינוי במערכת החינוך הציבורי בישראל ובהטמעת תפיסות חדשניות. במסגרת עבודתו במכון לחינוך דמוקרטי, הכט הקים תוכנית אקדמית להכשרת מורים בחינוך הדמוקרטי בסמינר הקיבוצים. מסלול תואר שני המכשיר מנהלי בתי ספר בשיתוף פעולה בין המכון לחינוך דמוקרטי ואוניברסיטת תל אביב ותוכנית "חלוץ" לעידוד מנהיגות חינוכית בקרב אנשי חינוך צעירים. 

בשנת 2010, הקים הכט את ארגון ערי חינוך – אמנות שיתופי הפעולה, עסק חברתי הפועל במגזר הרביעי. על פי תפיסת העולם של ארגון ערי חינוך, העיר כולה על כל משאביה הופכת לבית ספר אחד גדול. שני הכלים המשמעותיים ביותר בתחום שפותחו על ידי יעקב במסגרת עבודתו בערי חינוך הם "כיתה 2.0" או נבחרת חינוך ומודל How2MOOC.

בשנת 2015, נבחר ארגון ערי חינוך על ידי המגזין WIRED כאחד הטרנדים המובילים בתחום למידת ה-MOOC) Massive Open Online Courses). בינואר 2017, HundrED – מיזם פיני שמטרתו עידוד חדשנות חינוכית גלובאלית, בחר בארגון ערי חינוך כאחד מ-10 החידושים המובילים בעולם בתחום.

עקרונות בית הספר הדמוקרטי
על פי הכט,  בית ספר דמוקרטי פועל כמיקרוקוסמוס של מדינה דמוקרטית תוך שמירה על זכויות האדם וזכויות הילד. ברוב בתי הספר הדמוקרטיים מתקיימים העקרונות הבאים: 

קהילה דמוקרטית -  בית הספר מנוהל באמצעות מוסדות דמוקרטיים.  קבלת החלטות וביצוען נעשים על ידי כלל קהילת בית הספר.
בחירה -  כל תלמיד בוחר מה, איך, מתי והיכן הוא לומד.
הערכה עצמית ודיאלוגית - ללא מבחנים וציונים.
רב גילאיות -  החיים והלמידה בבית הספר מתקיימים בסביבה רב גילאית.
שיח שוויוני ודיאלוגי -  בין הצוות והתלמידים.
תוכני הלימוד נלמדים מנקודת מבט של זכויות האדם.

ספריו
 החינוך הדמוקרטי-סיפור עם התחלה, הוצאת כתר, 2005.
 (Democratic Education – A Beginning of a Story, (2011 (תרגום לאנגלית 2011; תרגום לבולגרית 2013; תרגום לפורטוגזית 2015)

מאמרים
 הכט, יעקב. מ"מודל בת־ים" לחינוך אישי - לסדר יום חדש למערכת החינוך בישראל. מפנה מס. 58, עמודים 21-28
 הלמידה הפלורליסטית – למידה בעולם דמוקרטי   
 שינוי פרדיגמה, מפירמידה - לרשת , מאמר על יעד החינוך העתידי, באתר "ערי חינוך", 2015
 a Pyramid Paradigm to a   Network Paradigm,  מתוך EduShifts:  The future of education is now  (אנגלית)

קישורים חיצוניים

 האתר הרשמי של יעקב הכט (אנגלית)
 הכנס הבינלאומי לחינוך דמוקרטי (אנגלית)
 אתר ערי חינוך - אמנות שיתופי הפעולה
 יעקב הכט / 'חינוך 2.0: איך אנו יכולים להצעיד את החינוך אל העתיד', 'הגיע זמן חינוך' מרץ 2016.
 הרצאה של יעקב הכט על מודל הנבחרת TEDed. 2013.
 למידה פלורליסטית - מאת יעקב הכט

הערות שוליים

קטגוריה:חינוך אלטרנטיבי
קטגוריה:אנשי חינוך ישראלים
קטגוריה:חינוך דמוקרטי
קטגוריה:בוגרי אוניברסיטת בן-גוריון בנגב

קטגוריה:ישראלים שנולדו ב-1958